U-I-448/06
Natisni
Opravilna št.:
U-I-448/06
Datum odločitve:
29. 5. 2008
ECLI:
ECLI:SI:USRS:2008:U.I.448.06
Akt:
Zakon o Kmetijsko gozdarski zbornici Slovenije (Uradni list RS, št. 41/99, 25/04, 69/04 – ur. p. b. in 26/08) (ZKGZ), 8., 22., 23., 24., 25. in 25. a čl.
Izrek:
Pobuda za začetek postopka za oceno ustavnosti 8., 22., 23., 24., 25. in 25.a člena Zakona o Kmetijsko gozdarski zbornici Slovenije (Uradni list RS, št. 41/99, 25/04, 69/04 – ur. p. b. in 26/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
1.5.51.1.5.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena - Ker je bilo o zadevi že odločeno, pa ni novih argumentov.
1.4.13 - Ustavno sodstvo - Postopek - Ponovna obravnava.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Jerič, Novo mesto
Datum vloge:
4. 12. 2006
Vrsta odločitve:
sklep
Vrsta rešitve:
zavrženje
Dokument:
US28128
Dokument v PDF obliki:
U-I-448-06.pdf
82 KB
Prenesite datoteko
U-I-448/06-8
29. 5. 2008
SKLEP
Ustavno sodišče je v postopku za preizkus pobude Janeza Jeriča, Novo mesto, na seji 29. maja 2008
sklenilo:
Pobuda za začetek postopka za oceno ustavnosti 8., 22., 23., 24., 25. in 25.a člena Zakona o Kmetijsko gozdarski zbornici Slovenije (Uradni list RS, št. 41/99, 25/04, 69/04 – ur. p. b. in 26/08) se zavrže.
Obrazložitev
1. Pobudnik izpodbija določbe 8. člena in 22. do 25.a člena Zakona o Kmetijsko gozdarski zbornici Slovenije (v nadaljevanju ZKGZ), ki urejajo obvezno članstvo v tej zbornici ter obvezno plačevanje zborničnih prispevkov. Ne strinja se z ureditvijo, po kateri so člani Kmetijsko gozdarske zbornice Slovenije (v nadaljevanju KGZS) tudi fizične osebe, ki ustvarjajo katastrski dohodek. Navaja, da njegova osnovna dejavnost ni kmetijska ter da nima statusa kmeta. Zakonodajalec naj bi ga na silo vključil v zbornico, katere član ne želi biti. Zatrjuje, da mu izpodbijana ureditev omejuje svobodo, ki mu jo zagotavlja Ustava.
2. Pobudo za začetek postopka za oceno ustavnosti in zakonitosti lahko da, kdor izkaže pravni interes (prvi odstavek 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS). Po drugem odstavku istega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primerih, ko izpodbijana ureditev ne učinkuje neposredno, se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej npr. sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07).
3. Drugi odstavek 22. člena ZKGZ določa, da člani zbornice obvezno plačujejo zbornični prispevek. Obveznost plačila zborničnega prispevka nastane na podlagi odločbe o odmeri tega prispevka, ki jo izda KGZS. Ustavno sodišče bi pobudniku pravni interes za oceno ustavnosti izpodbijane ureditve lahko priznalo le, če bi pobudnik izkazal, da mu je bila izdana odločba o odmeri zborničnega prispevka, zoper katero je izčrpal vsa pravna sredstva, vključno z vložitvijo ustavne pritožbe. Ker pobudnik tega ni izkazal, ni podan pravni interes za presojo izpodbijanih določb ZKGZ. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik